**ΜΑΘΗΜΑ: ΜΕΘΟΔΟΛΟΓΙΑ ΕΚΠΑΙΔΕΥΤΙΚΗΣ ΕΡΕΥΝΑΣ / ΣΥΓΧΡΟΝΕΣ ΠΑΙΔΑΓΩΓΙΚΕΣ ΠΡΟΣΕΓΓΙΣΕΙΣ**

**1ο ΜΑΘΗΜΑ: ΕΙΣΑΓΩΓΗ/ΘΕΜΑΤΙΚΗ ΕΒΔΟΜΑΔΑ**

**ΒΑΣΙΛΗΣ ΓΙΑΛΑΜΑΣ & ΔΙΟΝΥΣΗΣ ΜΑΝΕΣΗΣ**

**1η ΕΝΟΤΗΤΑ ΜΑΘΗΜΑΤΟΣ: 2ο – 5ο ΜΑΘΗΜΑ**

ΜΕΘΟΔΟΙ ΚΑΙ ΤΕΧΝΙΚΕΣ ΠΟΣΟΤΙΚΗΣ ΜΕΘΟΔΟΛΟΓΙΑΣ ΜΕ ΧΡΗΣΗ ΚΑΤΑΛΛΗΛΩΝ ΣΤΑΤΙΣΤΙΚΩΝ ΛΟΓΙΣΜΙΚΩΝ

Σκοπός της ενότητας αυτής είναι η εξοικείωση των φοιτητών/τριών με τις βασικές έννοιες της στατιστικής, όπως είναι ο πληθυσμός, το δείγμα, οι μεταβλητές και η κατανομή των συχνοτήτων μιας μεταβλητής. Στη συνέχεια, θα γίνει η γνωριμία με το λογισμικό SPSS, με τη βοήθεια του οποίου οι φοιτητές/τριες θα εξοικειωθούν με την εισαγωγή και διαχείριση δεδομένων, με τις κατανομές συχνοτήτων και τα γραφήματα (ραβδόγραμμα και κυκλικό διάγραμμα). Θα ακολουθήσουν οι βασικές έννοιες της περιγραφικής στατιστικής, όπως τα μέτρα κεντρικής θέσης και διασποράς, οι πίνακες διπλής εισόδου και η συσχέτιση δύο ποσοτικών μεταβλητών. Το τελευταίο μέρος της ενότητας θα περιλαμβάνει μια εισαγωγή στην επαγωγική στατιστική και στον έλεγχο υποθέσεων.

Η βασική δραστηριότητα του μαθήματος είναι η επίλυση των προβλημάτων που περιέχονται στα φύλλα εργασίας των εργαστηριακών ασκήσεων με τη βοήθεια κυρίως του SPSS.

**ΒΑΣΙΛΗΣ ΤΣΑΦΟΣ**

**2η ΕΝΟΤΗΤΑ ΜΑΘΗΜΑΤΟΣ: 6ο -7ο ΜΑΘΗΜΑ**

Η ΕΚΠΑΙΔΕΥΤΙΚΗ ΕΡΕΥΝΑ-ΔΡΑΣΗ

Στο σεμινάριο θα παρουσιαστούν οι βασικές επιστημολογικές και μεθοδολογικές αρχές της έρευνας δράσης και θα δοθούν παραδείγματα ανάπτυξής της στο πλαίσιο της εκπαιδευτικής έρευνας. Οι φοιτητές/ήτριες θα κληθούν να ορίσουν α) θέματα προς διερεύνηση με βάση εκπαιδευτικά πλαίσια β) ερωτήματα που μπορούν να τεθούν γ) τρόποι ανάπτυξης της έρευνας δράσης (μέθοδοι συλλογής και ανάλυσης δεδομένων δ) αναστοχαστικές πρακτικές. Κατά την επεξεργασία των σχετικών διαδικασιών θα συζητηθεί ο ρόλος του εκπαιδευτικού-ερευνητή και η ανάδειξη της «φωνής» του στην εκπαιδευτική έρευνα και οι προσανατολισμοί της εκπαιδευτικής έρευνας στο συγκεκριμένο προσανατολισμό.

**ΠΑΝΟΣ ΠΑΝΤΙΔΟΣ**

**3η ΕΝΟΤΗΤΑ ΜΑΘΗΜΑΤΟΣ: 8ο -10ο ΜΑΘΗΜΑ**

ΠΟΛΥΤΡΟΠΙΚΗ ΑΝΑΛΥΣΗ ΤΗΣ ΔΙΔΑΚΤΙΚΗΣ ΚΑΙ ΜΑΘΗΣΙΑΚΗΣ ΔΙΑΔΙΚΑΣΙΑΣ

Μάθημα 8ο: Η έννοια της πολυτροπικότητας

Μάθημα 9ο: Κωδικοποίηση πολυτροπικών «κειμένων»

Μάθημα 10ο: Ανάλυση δεδομένων και κατασκευή νοήματος

Η συγκεκριμένη ενότητα οργανώνεται θεωρητικά σε προσεγγίσεις για την μάθηση και την νόηση όπως είναι η εγκαθιδρυμένη ή καταστασιακή (situated), η κατανεμημένη ή διαμοιρασμένη (distributed) και η ενσώματη (embodied), οι οποίες συσχετίζουν την μάθηση, με τον ένα ή τον άλλο τρόπο, με οτιδήποτε πράττεται στον υλικό κόσμο, συμπεριλαμβανομένου τους εικονικούς κόσμους, και είναι διασυνδεδεμένο νοηματικά με το κοινωνικό, πολιτισμικό και φυσικό πλαίσιο μέσα στο οποίο γεννιέται και εξελίσσεται. Το περιεχόμενο δεν είναι εννοιολογικά απαγκιστρωμένο από τον φορέα ενός μηνύματος και έτσι οι τρόποι έκφρασης, όπως είναι ο προφορικός λόγος, η σωματική έκφραση, οι χωρικές συγκροτήσεις, που ενεργοποιούνται από τους εκπαιδευόμενους κατά τη διδασκαλία, αλλά και οι συμπλέξεις μεταξύ τους, επηρεάζουν καθοριστικά τα ερμηνευτικά σχήματα. Η ενότητα εστιάζει σε ζητήματα μεθοδολογίας που αφορούν: α) την επίδραση του πλαισίου συλλογής δεδομένων στην ανάδυση διάφορων μορφών εμπειρικών δεδομένων, β) την διαδικασία κωδικοποίησης προφορικού λόγου (λ.χ. λέξεις, φράσεις), σωματικής έκφρασης (λ.χ. χειρονομίες, σημεία προσέγγισης) και χωρικών συγκροτήσεων (λ.χ. σχέδια, υλικά αντικείμενα) και γ) την ανάλυση δεδομένων που προέρχονται από διαφορετικά σημειωτικά συστήματα με έμφαση στις συνέργειες μεταξύ των τροπικοτήτων. Η ενότητα αποτελείται από διαλέξεις και ασκήσεις, κατά τη διάρκεια των οποίων, οι φοιτήτριες/τες κωδικοποιούν και αναλύουν πολυτροπικά «κείμενα» που έχουν παραχθεί στο πλαίσιο της διδασκαλίας των φυσικών επιστημών και αφορούν σε σχέδια και εικονογραφημένα βιβλία αλλά και σε «κείμενα» κινούμενης εικόνας.

**ΓΕΩΡΓΙΑ ΛΙΑΡΑΚΟΥ**

**4η ΕΝΟΤΗΤΑ ΜΑΘΗΜΑΤΟΣ: 11ο -12ο ΜΑΘΗΜΑ**

ΕΡΓΑΛΕΙΑ ΣΥΛΛΟΓΗΣ ΔΕΔΟΜΕΝΩΝ ΣΤΗΝ ΠΟΣΟΤΙΚΗ ΚΑΙ ΠΟΙΟΤΙΚΗ ΕΡΕΥΝΑ

Σε αυτή την ενότητα να εξεταστούν δυο εργαλεία συλλογής δεδομένων που χρησιμοποιούνται ευρέως στις εκπαιδευτικές έρευνες: το ερωτηματολόγιο και η συνέντευξη. Ως προς το ερωτηματολόγιο θα εξεταστούν οι τρόποι σχεδιασμού του, τα είδη των ερωτήσεων που μπορούν να χρησιμοποιηθούν, οι κανόνες που θα πρέπει να λαμβάνονται υπόψη κατά τη διατύπωσή τους, η διάταξη του ερωτηματολογίου καθώς και ζητήματα σχετικά με την πιλοτική έρευνα ώστε να διασφαλιστεί η καλή λειτουργία του. Όσον αφορά τη συνέντευξη, θα συζητηθούν θέματα σχετικά τον σχεδιασμό της, όπως ενδεικτικά ο οδηγός συνέντευξης, τα είδη των ερωτήσεων και ο βαθμός δόμησης, καθώς και σχετικά με τη διεξαγωγή της, όπως ο τόπος, η διάρκεια, η καταγραφή και η σχέση ανάμεσα στον συνεντευκτή και τον συνεντευξιαζόμενο. Οι φοιτητές/τριες θα ασκηθούν στη χρήση των δυο αυτών εργαλείων μέσα από ατομικές και συλλογικές εργασίες.

**13ο ΜΑΘΗΜΑ: Κλείσιμο μαθήματος**